
ประกาศสถานีตำรวจนครบาลคันนายาว
เรื่อง เจตนารมณ์ที่จะไม่รับของขวัญหรือของกำนัลทุกชนิดจากการปฏิบัติหน้าที่
(No Gift Policy)
ประจำปีงบประมาณ พ.ศ. 2569

	สถานีตำรวจนครบาลคันนายาว มีความมุ่งมั่นในการพัฒนาการดำเนินงานให้เป็นไปอย่างโปร่งใส ยึดถือประโยชน์ส่วนรวมมากกว่าประโยชน์ส่วนตน และไม่มีผลประโยชน์ทับซ้อน สอดคล้องกับนโยบายการพัฒนาภาครัฐ เพื่อบรรลุเป้าหมายที่กำหนดไว้ในแผนแม่บทภายใต้ยุทธศาสตร์ชาติ ประเด็นที่ 21 การต่อต้านการทุจริตและประพฤติมิชอบ พ.ศ. 2566–2580 (ฉบับแก้ไขเพิ่มเติม) ซึ่งมีวัตถุประสงค์ให้หน่วยงานของรัฐปฏิบัติงานด้วยความโปร่งใส ปราศจากผลประโยชน์ทับซ้อน และให้เจ้าหน้าที่ของรัฐทุกคนไม่รับของขวัญหรือของกำนัลทุกชนิดจากการปฏิบัติหน้าที่ (No Gift Policy)
	ดังนั้น เพื่อให้เป็นไปตามเจตนารมณ์ดังกล่าว และสอดคล้องกับมาตรฐานทางจริยธรรมของสถานีตำรวจนครบาลคันนายาว ผู้กำกับการสถานีตำรวจนครบาลคันนายาว จึงขอประกาศเจตนารมณ์ว่า ผู้กำกับการสถานีตำรวจนครบาลคันนายาว พร้อมด้วยข้าราชการตำรวจทุกนาย จะไม่รับของขวัญหรือของกำนัลทุกชนิดจากการปฏิบัติหน้าที่ (No Gift Policy) ทั้งก่อน ขณะ และหลังการปฏิบัติหน้าที่ ตลอดจนถือปฏิบัติตามประกาศคณะกรรมการป้องกันและปราบปรามการทุจริตแห่งชาติ เรื่อง หลักเกณฑ์การรับทรัพย์สินหรือประโยชน์อื่นใดโดยธรรมจรรยาของเจ้าพนักงานของรัฐ พ.ศ. 2563 อย่างเคร่งครัด
	ทั้งนี้ เพื่อร่วมกันสร้างวัฒนธรรมองค์กรและค่านิยมสุจริตในการปฏิบัติงาน ไม่ยอมรับระบบอุปถัมภ์ หลีกเลี่ยงการกระทำอันอาจมีผลต่อดุลยพินิจหรือการตัดสินใจในการปฏิบัติหน้าที่ ซึ่งอาจนำไปสู่การเลือกปฏิบัติ การปฏิบัติหน้าที่อย่างไม่เป็นธรรม หรือก่อให้เกิดผลประโยชน์ทับซ้อน อีกทั้งเพื่อเสริมสร้างความเชื่อมั่นให้แก่ประชาชนในการปฏิบัติหน้าที่ของข้าราชการตำรวจ ด้วยความซื่อสัตย์ สุจริต โปร่งใส ตรวจสอบได้ และเป็นไปตามหลักธรรมาภิบาล
		จึงประกาศให้ทราบและถือปฏิบัติ อย่างเคร่งครัดโดยทั่วกัน

